**DECLARACIÓ DE LA JUNTA DE PORTAVEUS DE SUPORT AL MANIFEST DE LA COORDINADORA CATALANA D'AJUNTAMENTS SOLIDARIS AMB EL POBLE SAHRAUÍ (CCASPS), EN COMMEMORACIÓ DEL 50È ANIVERSARI DE LA PROCLAMACIÓ DE LA REPÚBLICA ÀRAB SAHRAUÍ DEMOCRÀTICA (RASD)**

El 27 de febrer de 1976, arran de la retirada de l’Estat espanyol del Sàhara Occidental i de la posterior ocupació del territori per part del Regne del Marroc i Mauritània, el poble sahrauí va proclamar la República Àrab Sahrauí Democràtica (RASD) com a expressió legítima del seu dret inalienable a la lliure autodeterminació. Aquest 2026, cinquanta anys després d’aquell moment històric, els municipis que formem part de la Coordinadora Catalana d’Ajuntaments Solidaris amb el Poble Sahrauí (CCASPS) volem reafirmar el nostre compromís i reconeixement envers un poble que, malgrat dècades d’exili, ocupació i vulneracions dels drets humans, continua reivindicant el seu dret a decidir lliurement el seu futur.

Des de 1963, el Sàhara Occidental és reconegut per les Nacions Unides com a territori no autònom, fet que implica que el procés de descolonització encara no s’ha completat. En aquest context, l’any 1973 es va fundar el Front Polisario, amb l’objectiu de conduir la lluita del poble sahrauí cap a la independència i la creació d’un estat propi. Per la seva banda, la proclamació de la RASD l’any 1976 va ser una resposta política i jurídica a un procés de descolonització inacabat i a l’ocupació il·legal del territori sahrauí. El Front Polisario és reconegut per les Nacions Unides com el legítim representant del poble sahrauí i exerceix les funcions de govern a través de la RASD, que actua com a govern a l’exili. El seu centre de funcionament se situa principalment als campaments de població refugiada sahrauí de Tindouf, a Algèria, on viuen més de 170.000 persones des de fa dècades, en condicions extremadament difícils.

Actualment, el territori del Sàhara Occidental està dividit per un mur de més de 2.000 quilòmetres, construït pel Regne del Marroc durant la dècada dels anys 80 i envoltat de mines antipersona. Aquest mur separa el territori en dues parts. Aproximadament el 80% del Sàhara Occidental, incloent-hi l’accés a la costa i zones riques en recursos naturals com els fosfats i la pesca, es troba sota control marroquí i és explotat de manera il·legal pel Regne del Marroc. El 20% restant correspon als anomenats territoris alliberats, majoritàriament desèrtics, sota control del Front Polisario. Les autoritats de la RASD governen tant als territoris alliberats com als campaments de refugiats de Tindouf, on proveeixen serveis bàsics com l’assistència sanitària, l’accés a l’educació, l’administració de justícia i l’organització institucional.

El reconeixement internacional de la RASD constitueix un dels eixos principals de la seva política exterior, juntament amb la reivindicació del control efectiu sobre la totalitat del territori sahrauí ocupat. Tanmateix, la impossibilitat de controlar la totalitat del territori reclamat i de garantir l’exercici de govern sobre la població sahrauí que viu sota ocupació marroquina ha estat utilitzada per alguns actors internacionals com a pretext per no reconèixer formalment la RASD. Malgrat aquestes dificultats, la RASD compta actualment amb el reconeixement de més de quaranta estats i és membre de ple dret de la Unió Africana, l’organització regional de referència del continent africà.

En aquest sentit, el Front Polisario desenvolupa una intensa tasca diplomàtica a través del seu cos diplomàtic, amb representacions permanents en diversos estats membres de la Unió Europea i presència en organitzacions internacionals com les Nacions Unides, la Unió Europea i la Unió Africana. A Catalunya, el Front Polisario compta amb una delegació, fet que reforça els vincles històrics, polítics i solidaris existents entre el poble sahrauí i català.

Per tot això, cinquanta anys després de la proclamació de la RASD, Sant Cugat del Vallès, com a part dels municipis que integrem la Coordinadora Catalana d’Ajuntaments Solidaris amb el Poble Sahrauí (CCASPS), reiterem el nostre ferm compromís amb el poble sahrauí i amb la seva lluita legítima pel lliure exercici del dret a l’autodeterminació.

És per tot això que acordem:

1. **Sumar-nos** a la commemoració del 50è aniversari de la proclamació de la República Àrab Sahrauí Democràtica (RASD) el 27 de febrer de 2026 i, en aquest marc, penjar la bandera sahrauí en un lloc destacat de l’espai públic i fer-ne difusió per xarxes socials.
2. **Instar** el govern espanyol, com a potència administradora del territori, a assumir la seva responsabilitat històrica i diplomàtica en la recerca d’una solució justa i definitiva que garanteixi el dret del poble sahrauí a decidir lliurement el seu futur.
3. **Denunciar** la vulneració dels drets humans als territoris ocupats del Sàhara Occidental per part del Regne del Marroc, exigint-li posar fi a la repressió i implementar mesures de justícia restaurativa, i **reclamar** a les Nacions Unides promoure de manera activa la inclusió d’un mecanisme d’observació i protecció dels drets humans de la població sahrauí per part de la MINURSO.
4. **Denunciar** els acords i les activitats econòmiques que contribueixen a l’espoli i esgotament dels recursos naturals del Sàhara Occidental, sense comptar amb l'acord del legítim representant del poble sahrauí, el Front Polisario, tal com han determinat sentències del Tribunal de Justícia de la Unió Europea.
5. **Sol·licitar** al govern espanyol la reforma urgent del Reglament de reconeixement de l’estatut d’apàtrida per a garantir que es cobreixin les necessitats de protecció de les persones sahrauís que en són sol·licitants al territori de l’Estat espanyol.
6. **Demanar** als municipis catalans, tant socis com no socis de la CCASPS, a no donar suport institucional ni logístic a activitats o celebracions que puguin legitimar l’ocupació del Sàhara Occidental als seus municipis, i a manifestar la seva disconformitat amb qualsevol iniciativa d’aquest tipus.
7. **Reiterar** el compromís de la CCASPS i dels ajuntaments catalans que en formen part amb la solidaritat i el suport polític, humanitari i institucional al poble sahrauí, i de col·laborar amb les entitats locals de solidaritat amb el poble sahrauí, a través dels projectes de cooperació i d’acció humanitària que garanteixen els drets humans de les persones sahrauís.

27 de febrer de 2026