**PROPOSTA DE DECLARACIÓ DE LA JUNTA DE PORTAVEUS PER REAFIRMAR EL COMPROMÍS AMB UNES CONDICIONS DIGNES ALS HABITATGES PÚBLICS GESTIONATS PER PROMUSA**

El dret a l’habitatge és un dret fonamental que les administracions públiques tenen l’obligació de garantir. A més, quan parlem de llars de titularitat pública, cal garantir que aquestes es troben en bones condicions i amb un manteniment regular i adequat.

Actualment Sant Cugat compta amb més de 600 habitatges de lloguer públic gestionats per l’empresa municipal Promusa. Aquest parc públic és una eina essencial per garantir l’accés a un habitatge digne, estable i assequible en una ciutat amb un mercat immobiliari especialment tensionat.

Com a impulsor de les polítiques d’habitatge públic a la ciutat, i com a responsable de Promusa, l’Ajuntament té la responsabilitat ineludible de garantir que el parc públic compleixi els estàndards de qualitat, seguretat, manteniment i dignitat que han de caracteritzar l’habitatge públic. El parc municipal ha de ser gestionat a través d’una planificació preventiva, transparent i dotada dels recursos suficients.

Fa 20 anys que Promusa construeix habitatge públic de lloguer a Sant Cugat, un parc que ha anat creixent i ampliant-se, però també envellint, cosa que ha fet necessari disposar d’una estratègia de manteniment per afrontar les incidències que es van produint.

És per això que, des de principis de 2025, Promusa compta amb un Pla de Manteniment i Transformació dels seus habitatges a 10 anys. Aquest full de ruta abasta, d’una banda, el manteniment correctiu i preventiu dels edificis, i de l’altra, la transició cap a sistemes energètics més eficients i sostenibles.

Durant les darreres setmanes, veïns i veïnes de les promocions municipals ubicades a la plaça dels Rabassaires han denunciat incidències reiterades que afecten serveis bàsics com el subministrament d’aigua calenta, calefacció i electricitat.

Aquestes situacions, en alguns casos prolongades en el temps, comprometen les condicions d’habitabilitat i tenen un impacte directe en el dia a dia de les persones inquilines, afectant el seu benestar, la salut i fins i tot la seva l’economia domèstica.

Per tot això, el Ple de l’Ajuntament de Sant Cugat adopta els següents compromisos:

1. Reafirmar el compromís del municipi amb el dret a un habitatge públic digne, garantint unes condicions adequades d’habitabilitat, confort, seguretat i eficiència energètica a totes les promocions gestionades per Promusa.
2. Posar a disposició de la Junta de General de Promusa, i per tant dels regidors del ple municipal, la documentació completa de l’auditoria d’instal·lacions realitzada per la nova empresa adjudicatària del manteniment a l’agost de 2025.
3. Exigir a Endesa realitzar les actuacions necessàries per garantir un subministrament efectiu i estable a l’entorn de la plaça dels Rabassaires.
4. Donar compte del seguiment del Pla de Manteniment i Transformació als Consells d’Administració de Promusa, actualitzant-ne les incidències en curs i el seu estat de resolució.
5. Revisar el protocol actual de gestió d’incidències 24/7 per millorar la resposta i la transparència cap als residents de les promocions.
6. Garantir que el Pla de Manteniment i Transformació compti amb un finançament suficient i estable per mantenir el bon estat de les promocions d’habitatge públic.
7. Impulsar espais de diàleg amb les comunitats afectades per problemes recurrents i incidències significatives.
8. Traslladar els acords d’aquesta declaració a Promusa, al seu Consell d’Administració i a les comunitats de les diferents promocions d’habitatge públic de lloguer del municipi.