**MOCIÓ INSTITUCIONAL PER RECLAMAR URGÈNCIES PEDIÀTRIQUES 24/7 AL CUAP DE SANT CUGAT**

Atès que Sant Cugat del Vallès és una ciutat amb un creixement demogràfic continuat des de fa dècades i amb una elevada proporció de població infantil i de famílies joves. Aquesta realitat fa imprescindible disposar de serveis sanitaris adequats, especialment en l’àmbit de l’atenció pediàtrica urgent.

Atès que des de fa gairebé una dècada, el Ple Municipal de Sant Cugat ha tractat aquesta qüestió en diverses ocasions, i fins i tot es van aprovar diverses mocions als any 2017 i 2022 per instar a la Generalitat de Catalunya a oferir urgències pediàtriques les 24 hores al CUAP de Sant Cugat, sense que fins avui s’hagi donat una resposta efectiva per part de la Generalitat de Catalunya.

La posada en funcionament, l’any 2021, del Centre d’Urgències d’Atenció Primària (CUAP) de Sant Cugat va generar expectatives de millora de l’atenció urgent. Tanmateix, la ciutat continua sense disposar d’urgències pediàtriques presencials amb personal de pediatria, especialment durant les nits, els caps de setmana i els dies festius.

A més, en els darrers anys s’ha produït un retrocés del servei existent. Fins fa poc temps, Sant Cugat disposava d’atenció pediàtrica els dissabtes al matí, un servei que ha estat eliminat sense previsió de recuperació ni alternativa assistencial, agreujant encara més la situació.

Aquesta manca de cobertura obliga a moltes famílies a desplaçar-se a hospitals d’altres municipis, generant angoixa en les famílies, desigualtat territorial i una sobrecàrrega innecessària d’altres dispositius sanitaris.

Atès que la implantació d’urgències pediàtriques 24/7 al CUAP de Sant Cugat és una necessitat urgent d’equitat, sentit comú, protecció de la infància i suport a les famílies.

Per tot l’exposat, es proposa al Ple de l’Ajuntament l’adopció dels següents

**ACORDS**

**PRIMER.-** Instar a la Generalitat de Catalunya, i en particular al Departament de Salut, a implantar de manera immediata urgències pediàtriques presencials amb personal de pediatria al CUAP de Sant Cugat, les 24 hores del dia, els 7 dies de la setmana i durant tot l’any.

**SEGON.-** Exigir la restitució immediata de l’atenció pediàtrica els dissabtes al matí, com a mínim, mentre no s’implanti el servei 24/7.

**TERCER.-** Sol·licitar un calendari concret, públic i verificable per a la implantació definitiva de les urgències pediàtriques 24/7 a Sant Cugat.

**QUART**.- Donar trasllat d’aquests acords al Departament de Salut, al Servei Català de la Salut, a la Regió Sanitària corresponent i als grups parlamentaris del Parlament de Catalunya.

Sant Cugat del Vallès, 16 de febrer de 2026