**MOCIÓ DEL GRUP MUNICIPAL DE JUNTS PER SANT CUGAT PER UNA GESTIÓ RESPONSABLE DE LA IMMIGRACIÓ I DE LES PERSONES EN SITUACIÓ IRREGULAR EN FRONT DE LES REGULARITZACIONS EXTRAORDINÀRIES DE L'ESTAT**

El Govern de l’Estat ha anunciat la seva voluntat d’aprovar una regularització extraordinària de prop de 850.000 immigrants en situació administrativa irregular a tot el territori espanyol, una decisió d’enorme impacte social, econòmic i territorial.

Els municipis en el seu conjunt, ja afronten grans dificultats en la gestió de serveis bàsics com l’atenció social, l’habitatge, l’educació, la sanitat, la convivència i la seguretat, sense disposar dels recursos econòmics, humans ni materials necessaris per integrar noves onades migratòries generades per decisions unilaterals de l’Estat espanyol com la que es planteja ara. La immigració és un fenomen complex i estructural que requereix polítiques públiques rigoroses, previsibles i sostingudes en el temps. No es pot abordar mitjançant mesures excepcionals o improvisades, sinó amb instruments estables que permetin ordenar els fluxos migratoris, garantir els drets de les persones que arriben i exigir-ne els deures i, alhora, assegurar la capacitat real d’acollida dels municipis.

Catalunya té unes 200.000 persones en situació administrativa irregular: un de cada quatre immigrants que entra a l’Estat espanyol s’estableix a Catalunya, però les decisions es prenen lluny del territori i sense tenir-ne en compte els efectes reals. Davant d’aquesta realitat, és imprescindible que Catalunya disposi de les competències en immigració per poder aplicar una política ordenada i adaptada a la nostra realitat social i cultural. S’ha de gestionar amb criteris clars, justos i exigents, sempre pensant en la cohesió social i lingüística del país, i sobretot definir fluxos migratoris legals vinculats a les necessitats reals del mercat laboral i establir criteris que garanteixin drets i exigeixin deures, com a base de la convivència.

Per tot l’exposat, el Ple de l’Ajuntament de Sant Cugat del Vallès adopta els següents acords:

1. **MANIFESTAR** el rebuig del Ple municipal a la regularització extraordinària de persones migrants en situació administrativa irregular anunciada pel Govern de l’Estat, per considerar-la una mesura improvisada, no consensuada amb les administracions públiques autonòmiques i locals, irresponsable i amb greus conseqüències, econòmiques i socials, per al món local.

2. **INSTAR** el Govern de l’Estat a tramitar i aprovar la delegació a la Generalitat de Catalunya de les competències per la gestió integral des de Catalunya de les polítiques en matèria d’immigració, amb la corresponent dotació de recursos, com a condició necessària per garantir una gestió ordenada dels fluxos migratoris i alleugerir l’impacte que les decisions unilaterals de l’Estat tenen sobre els municipis.

3. **DENUNCIAR** l’efecte crida que aquest tipus de regularitzacions massives generen, afavorint noves arribades irregulars i agreujant la pressió sobre els serveis públics municipals.

4. **TRASLLADAR** aquests acords al Govern de l’Estat, als grups parlamentaris del Congreso de los Diputados, a l’Associació Catalana de Municipis i a la Federació de Municipis de Catalunya.

Sant Cugat del Vallès, divendres 27 de febrer 2026