# Moció per a l'ampliació de les pròrrogues dels arrendaments d'habitatge habitual i la lluita contra l'especulació

Atès que l’habitatge és un dret reconegut per la Constitució i l’Estatut, i que la seva vulneració comporta la degradació d’altres drets fonamentals.

Atès que a Sant Cugat el preu mitjà del lloguer ha passat de 770 € mensuals el 2015 a 1.350 € el primer trimestre de 2025, un increment del 75% en deu anys, i que el 2024 es va assolir el màxim històric de 1.430,52 € mensuals, sent un dels lloguers més cars de Catalunya.

Atès que, mentre els preus pugen, l’oferta de lloguer cau: el 2024 només es van signar 1.551 contractes, la xifra més baixa des de 2016, i proliferen els lloguers de temporada per esquivar la regulació, expulsant veïns i veïnes i dificultant l’arrelament, especialment de joves i famílies amb infants escolaritzats.

Atès que Sant Cugat va ser declarat zona de mercat residencial tensionat el 14 d’agost de 2023, però la regulació de preus s’està veient limitada per pràctiques d’elusió i manca de capacitat inspectora.

Atès que l’any 2026 arribarà la “gran extinció dels lloguers”, amb la finalització massiva de contractes signats durant la COVID-19, la qual cosa pot comportar expulsions de famílies santcugatenques fora del municipi i ruptura de vincles comunitaris.

Atès que l’habitatge s’està convertint en un actiu d’inversió i que a Sant Cugat una part creixent del parc és captat per inversors i “expats”, fet que tensiona encara més els preus i dificulta l’emancipació i l’accés a l’habitatge de la població resident.

Per tot això, el Grup Municipal de Sant Cugat En Comú Podem proposa al Ple de l’Ajuntament de Sant Cugat del Vallès l’adopció dels següents:

**ACORDS**

**PRIMER.** Instar el Govern d’Espanya i el Congrés dels Diputats a promoure, amb caràcter urgent, un reforç i ampliació del règim de pròrrogues extraordinàries per evitar pèrdues d’habitatge per venciment contractual durant els anys 2026, 2027 i 2028 minimitzant escletxes i excepcions que n’impedeixin l’aplicació.

**SEGON.** Instar la Generalitat de Catalunya a reforçar la regulació i aplicació efectiva de les zones de mercat residencial tensionat (ZMRT), assegurant capacitat inspectora i sancionadora suficient, protocols i canals de denúncia, actuació prioritària en supòsits de vulneració dels límits o d’elusió; i coordinació amb ens locals per detectar pràctiques abusives, inclòs el desplegament efectiu de les mesures contra el frau en zones tensionades.

**TERCER.** Instar el Govern d’Espanya i la Generalitat i en coordinació amb els ens locals, a tramitar mesures normatives que permetin limitar, de manera excepcional, temporal i territorial, l’adquisició d’habitatges en ZMRT quan no es destinin a residència habitual, amb totes les garanties de proporcionalitat i seguretat jurídica.

**QUART.** Traslladar els presents acords al Ministerio de Vivienda y Agenda Urbana, al Departament de Territori, Habitatge i Transició Ecològica, als grups parlamentaris del Congrés i del Parlament de Catalunya, i a les entitats municipalistes de Catalunya.

*Sant Cugat del Vallès,  
16 de febrer de 2026*