**MOCIÓ DEL GRUP MUNICIPAL DEL PARTIT POPULAR DE SANT CUGAT PER A LA CONSTRUCCIÓ DE NOVES INCORPORACIONS A LA C-16 A L’AVINGUDA DEL CARRIL**

**Atès que** la C-16, l’anomenat Eix del Llobregat, és una via d'alta capacitat que connecta Barcelona amb l'interior de Catalunya, formant part també de la ruta europea E09 entre Barcelona i Orleans (França), i representa una infraestructura clau per a la mobilitat de Sant Cugat i dels municipis propers.

**Atès que** la creixent població de Sant Cugat i l'increment del trànsit a la zona requereixen una millora de les infraestructures de connexió amb la C-16 per garantir una circulació més fluida i reduir els temps de desplaçament, tant per als residents com per als visitants.

**Atès que** al Pla General Metropolità (PGM) estan previstes dues noves incorporacions a la C-16 a l’alçada de l'Avinguda del Carril en ambdós sentits de la marxa, amb l'objectiu de millorar la connexió del municipi amb l'autopista, agilitzar els accessos, descongestionar la zona i també la resta d’accessos a aquesta infraestructura viària.

**Atès que** actualment aquestes incorporacions, malgrat estar contemplades en el PGM, no s'han executat, fet que continua generant dificultats d'accés a la C-16 i una major saturació a la resta d'incorporacions de la xarxa d'autopistes propera.

**Atès que** la construcció d'aquestes incorporacions permetria millorar la seguretat viària, reduir els embussos, millorar la qualitat de vida dels veïns i que la seva execució és una necessitat urgent per afrontar els reptes de mobilitat dels propers anys.

Per tots els fets exposats, el Grup Municipal del Partit Popular de Sant Cugat proposa al Ple de l´Ajuntament l’adopció dels següents acords:

**PRIMER –** Manifestar la **necessitat** de construir les dues noves incorporacions a la C-16 a l’alçada de l'Avinguda del Carril, tal com preveu el Pla General Metropolità, per millorar la connectivitat i la fluïdesa del trànsit a Sant Cugat del Vallès, especialment a la zona més propera, així com per reduir els embussos que es produeixen a les restants incorporacions per la manca d'aquestes.

**SEGON –** Instar el **Departament de Territori, Habitatge i Transició Ecològica de la Generalitat de Catalunya** a iniciar els tràmits per a la construcció de les dues incorporacions a l’Autopista C-16 a l’Avinguda del Carril, tal com preveu el PGM, amb l’objectiu de millorar la connectivitat i la fluïdesa del trànsit a Sant Cugat del Vallès.

**TERCER –** Donar trasllat d’aquesta moció al **Govern de la Generalitat de Catalunya,** al **Departament de Territori, Habitatge i Transició Ecològica i** als **grups parlamentaris del Parlament de Catalunya.**

Sant Cugat del Vallès, 16 de febrer de 2026